b'\n_START_ARTICLE_\nTaikaviitta\n_START_SECTION_\nAlkuper\xc3\xa4inen versio\n_START_PARAGRAPH_\nTaikaviitta sai alkunsa, kun italialaiset Disney-sarjakuvien yst\xc3\xa4v\xc3\xa4t valittivat Aku Ankan jatkuvasta huonosta onnesta. Arvostelun seurauksena Disney-taiteilijat Giovan Battista Carpi, Guido Martina ja Elisa Penna p\xc3\xa4\xc3\xa4ttiv\xc3\xa4t tehd\xc3\xa4 Akusta naamioidun kostajan ja antoivat t\xc3\xa4lle alter egolle nimen Paperinik, joka oli viittaus suosittuun italialaiseen sarjakuvahahmoon Diabolikiin. Taikaviitta sai vaikutteita my\xc3\xb6s Batmanista, Fant\xc3\xb4masista ja Zorrosta._NEWLINE_Taikaviitta teki ensiesiintymisens\xc3\xa4 8. kes\xc3\xa4kuuta 1969 julkaisussa kaksiosaisessa tarinassa Paperinik il diabolico vendicatore, joka ilmestyi Suomessa Aku Ankan taskukirjan numerossa 41 nimell\xc3\xa4 Akun hahmonvaihdos. Tarinassa Aku saa selville voittaneensa arpajaisissa hyl\xc3\xa4tyn Ruusulinna-huvilan. Pian h\xc3\xa4n kuitenkin huomaa, ett\xc3\xa4 omistuspaperit toimittanut postinkantaja oli sekoittanut h\xc3\xa4net Hannu Hanheen, joka arpajaiset todellisuudessa voitti. Aku ei piittaa virheen oikaisemisesta vaan l\xc3\xa4htee tarkistamaan rakennuksen sijaintia. Sis\xc3\xa4lt\xc3\xa4 huvilasta h\xc3\xa4n l\xc3\xb6yt\xc3\xa4\xc3\xa4 nojatuolin tyynyn alta vanhan p\xc3\xa4iv\xc3\xa4kirjan, joka aikoinaan kuului Ruusulinnan alkuper\xc3\xa4iselle omistajalle, herrasmiesvaras Fantom Ankalle. P\xc3\xa4iv\xc3\xa4kirjan avulla h\xc3\xa4n l\xc3\xb6ysi Fantom Ankan asun ja p\xc3\xa4\xc3\xa4tti esiinty\xc3\xa4 Taikaviittana kostaakseen henkil\xc3\xb6ille, jotka olivat tehneet v\xc3\xa4\xc3\xa4ryytt\xc3\xa4 h\xc3\xa4nelle. Tarinan lopussa Hannu tuhoaa vahingossa Ruusulinnan sytytt\xc3\xa4m\xc3\xa4ll\xc3\xa4 kynttil\xc3\xa4ksi naamioidun dynamiittip\xc3\xb6tk\xc3\xb6n. Akun hahmonvaihdos on julkaistu my\xc3\xb6s Aku Ankan taskukirjan erikoisnumerossa Viitan varjo ja 19. teemanumerossa Kaksoisel\xc3\xa4m\xc3\xa4\xc3\xa4._NEWLINE_Ensiesiintymisess\xc3\xa4\xc3\xa4n Taikaviitalla ei viel\xc3\xa4 ollut naamiota kasvoillaan. H\xc3\xa4n k\xc3\xa4ytti sit\xc3\xa4 ensimm\xc3\xa4ist\xc3\xa4 kertaa seuraavassa Taikaviitta-tarinassa, Taikaviitta vauhdissa (Paperinik alla riscossa), joka on Suomessa julkaistu taskukirjassa Aku Taikaviitta ja my\xc3\xb6hemmin Viitan varjossa. Varhaisissa esiintymisiss\xc3\xa4\xc3\xa4n Taikaviitta ei ollut supersankari vaan pikemminkin kostaja, jonka yleisimpi\xc3\xa4 uhreja olivat Hannu Hanhi ja Roope Ankka. My\xc3\xb6hemmin Disney-taiteilijat kuitenkin muuttivat h\xc3\xa4net nykyisenlaiseksi supersankariksi, koska he alkoivat pit\xc3\xa4\xc3\xa4 Taikaviittaa liian synkk\xc3\xa4n\xc3\xa4 hahmona \xe2\x80\x93 toisinaan Taikaviitta saattoi kohdella uhrejaan hyvinkin julmilla ja h\xc3\xa4ijyill\xc3\xa4 tavoilla. Nykyisin Taikaviitta on paljon sankarillisempi hahmo, jonka vastustajia ovat muun muassa Karhukopla, Milla Magia, Kroisos Pennonen sek\xc3\xa4 suuri joukko kertak\xc3\xa4ytt\xc3\xb6hahmoiksi tarkoitettuja superkonnia ja rikollisneroja. _NEWLINE_Taikaviitta k\xc3\xa4ytt\xc3\xa4\xc3\xa4 taistelussa rikollisuutta vastaan Pelle Pelottoman suunnittelemia erikoislaitteita. N\xc3\xa4ihin kuuluvat muun muassa korkeita hyppyj\xc3\xa4 mahdollistavat pomppusaappaat, muistinmenetyksen aiheuttavat unohduspillerit ja suuri joukko erilaisia naamareita. Akun makuuhuoneen vaatekaapissa on salainen hissi, jonka avulla p\xc3\xa4\xc3\xa4see Taikaviitan salaiseen piilopaikkaan. Piilopaikka sijaitsee Akun kotitalon alapuolella ja toimii Taikaviitan varusteiden varastona._NEWLINE_Aku Ankan taskukirjassa numero 56, Taikaviitta saa vastustajan, Ankkalinnan naisyhdistyksen puheenjohtaja Hanhikki Hanhi antoi Iines Ankalle erikoisvarusteita ja teki h\xc3\xa4nest\xc3\xa4 Naistaikaviitan. Taikaviitta ja Naistaikaviitta kohtasivat viiden ruudun mittaisessa kohtauksessa Taikaviitan napattua Karhukoplan. Tarina on julkaistu uudelleen Aku Ankan taskukirjan teemanumerossa K\xc3\xa4\xc3\xa4k! \xe2\x80\x93 Aku Ankan monet kasvot.\n_START_SECTION_\nPKNA (Taikaviitta 2000)\n_START_PARAGRAPH_\n1990-luvun loppupuolella italialaiset ankkataiteilijat kehitteliv\xc3\xa4t uuden albumisarjan nimelt\xc3\xa4 PKNA \xe2\x80\x93 Paperinik New Adventures, joka tunnetaan Suomessa parhaiten nimell\xc3\xa4 Taikaviitta 2000. Uudessa sarjassa Ankkalinna esitettiin jokseenkin perinteist\xc3\xa4 futuristisempana paikkana, ja Taikaviitan seikkailut veiv\xc3\xa4t h\xc3\xa4net usein erilaisiin science fiction -tyyppisiin ymp\xc3\xa4rist\xc3\xb6ihin kuten avaruuteen, tulevaisuuteen tai virtuaalitodellisuuteen. Apurikseen Taikaviitta sai Pelle Pelottoman tilalle keksij\xc3\xa4 Everett Ducklairin kehitt\xc3\xa4m\xc3\xa4n Yksi-nimisen teko\xc3\xa4lyn, joka asuu Roope Ankan omistaman Ducklair-tornin salaisessa kerroksessa. Taikaviitan uusia arkkivihollisia edustivat muun muassa sotaisat muukalaisvalloittajat Evronit sek\xc3\xa4 2200-luvulta aikamatkustanut rikollinen Ajastaja. _NEWLINE_Taikaviitta 2000 -albumit erosivat suuresti muusta Aku Ankka -tuotannosta. Ne sis\xc3\xa4lsiv\xc3\xa4t paljon v\xc3\xa4kivaltaa ja nopeatempoista toimintaa \xe2\x80\x93 sarjan edetess\xc3\xa4 henkil\xc3\xb6it\xc3\xa4 saattoi jopa kuolla. Albumien visuaalinen tyyli oli saanut vaikutteita mangasta ja yhdysvaltalaisista supersankarisarjakuvista. Sarjat olivat usein juoneltaan, tematiikaltaan ja tapahtumiltaan perinteisiin Disney-sarjakuviin n\xc3\xa4hden aikuismaisempia, k\xc3\xa4sitellen usein esimerkiksi ekologisia, inhimillisi\xc3\xa4 tai jopa yhteiskunnallisia aiheita.\n_START_SECTION_\nPK2 ja PiKappa\n_START_PARAGRAPH_\nPKNA oli mm. Italiassa, Ruotsissa ja Tanskassa valtava menestys. Sit\xc3\xa4 julkaistiin yli 50 numeroa, mink\xc3\xa4 j\xc3\xa4lkeen se vaihtoi nimens\xc3\xa4 muotoon PK\xc2\xb2. T\xc3\xa4ll\xc3\xb6in sarja koki muitakin muutoksia erityisesti asetelman ja hahmojen osalta. Uudistettuna sarja ei kyennyt entiseen suosioonsa, mik\xc3\xa4 johti sen lopettamiseen 18 numeron j\xc3\xa4lkeen. _NEWLINE_PK\xc2\xb2 -sarjan vedelless\xc3\xa4 viimeisi\xc3\xa4\xc3\xa4n tekij\xc3\xa4t keskittyiv\xc3\xa4t jo kolmannen uuden Taikaviitta-aiheisen sarjan kehittelyyn. PK PiKappa -nimisen albumisarjan ensimm\xc3\xa4inen numero julkaistiin heti PK\xc2\xb2:n lopettamista seuranneessa kuussa, mink\xc3\xa4 vuoksi sit\xc3\xa4 on harhaanjohtavasti kutsuttu my\xc3\xb6s nimell\xc3\xa4 PK3.   _NEWLINE_PiKappan oli tarkoitus "k\xc3\xa4ynnist\xc3\xa4\xc3\xa4 uudelleen" menetykseksi osoittautunut PKNA-sarja, kirjoittamalla samalla koko Taikaviitta-hahmon syntytarina uudelleen. Monet sarjan hahmoista ja asetelmista olivatkin samoja kuin PKNA:ssa, vaikkei n\xc3\xa4iden sarjojen v\xc3\xa4lill\xc3\xa4 vallinnutkaan sama aikajatkumo. Pikappan tarinat olivat my\xc3\xb6s kahteen edelliseen julkaisuun verrattuna jonkin verran lapsiyst\xc3\xa4v\xc3\xa4llisempi\xc3\xa4.  _NEWLINE_PiKappa jakoi lukijoiden mielipiteet viel\xc3\xa4 rajummin kuin edelt\xc3\xa4j\xc3\xa4ns\xc3\xa4 PK\xc2\xb2, mutta sarjaa julkaistiin lopulta 32 numeron verran. T\xc3\xa4m\xc3\xa4n j\xc3\xa4lkeen PKNA-sarjan alkup\xc3\xa4\xc3\xa4n numeroita alettiin julkaista uusintapainoksina nimell\xc3\xa4 PK Reloaded.\n_START_SECTION_\nPaperinik New Era\n_START_PARAGRAPH_\nAlkuper\xc3\xa4inen PKNA/PK\xc2\xb2 -sarja sai jatkoa Italiassa vuonna 2014 aloitetun Paperinik New Era -sarjan my\xc3\xb6t\xc3\xa4. Sarjan k\xc3\xa4ynnistiv\xc3\xa4t uudelleen sen alkuper\xc3\xa4iset tekij\xc3\xa4t, ja sen julkaisu jatkuu edelleen, uuden numeron ilmestyess\xc3\xa4 noin puolen vuoden v\xc3\xa4lein.\n_START_SECTION_\nSarjan julkaisu Suomessa\n_START_PARAGRAPH_\nPKNA-sarjaa julkaistiin vuosina 1999-2000 my\xc3\xb6s Suomessa Taikaviitan nimikkolehten\xc3\xa4 Taikaviitta 2000 (albumista Tulimyrsky tundralla l\xc3\xa4htien pelkk\xc3\xa4 Taikaviitta, joissain yhteyksiss\xc3\xa4 my\xc3\xb6s Taikaviitan uudet seikkailut). _NEWLINE_Albumisarja menestyi kehnosti, j\xc3\xa4\xc3\xa4den alkujaan vain 14 numeron mittaiseksi julkaisuksi. Syiksi t\xc3\xa4h\xc3\xa4n on esitetty mm. lehden verrattaen kallis hinta sek\xc3\xa4 toimituksen p\xc3\xa4\xc3\xa4t\xc3\xb6s julkaista aluksi sarjan kaksi ensimm\xc3\xa4ist\xc3\xa4 osaa, mutta hyp\xc3\xa4t\xc3\xa4 kolmannesta numerosta l\xc3\xa4htien julkaisuj\xc3\xa4rjestyksess\xc3\xa4 35 numeroa eteenp\xc3\xa4in. P\xc3\xa4\xc3\xa4t\xc3\xb6st\xc3\xa4 perusteltiin lukijoille siirtymisell\xc3\xa4 samaan julkaisutahtiin muiden pohjoismaiden kanssa, mutta koska sarjan tapahtumat eteniv\xc3\xa4t kronologisesti osasta toiseen, oli suomalaislukijoiden oletettavasti vaikea p\xc3\xa4\xc3\xa4st\xc3\xa4 k\xc3\xa4rryille pitk\xc3\xa4lle edenneeseen tarinaan. Suomessa vuonna 2000 julkaistut osat sis\xc3\xa4lsiv\xc3\xa4t runsaasti viittauksia sarjan aiempien osien hahmoihin ja tapahtumiin joiden yli oli Suomalaisessa julkaisuj\xc3\xa4rjestyksess\xc3\xa4 hyp\xc3\xa4tty. _NEWLINE_Kes\xc3\xa4kuusta 2014 l\xc3\xa4htien Taikaviitta 2000 -sarjaa alettiin julkaista suomessa uudelleen osana Aku Ankan taskukirja: Super -kirjasarjaa. T\xc3\xa4ll\xc3\xa4 kertaa sarja on tarkoitus julkaista alkuper\xc3\xa4isess\xc3\xa4 j\xc3\xa4rjestyksess\xc3\xa4 ensimm\xc3\xa4isest\xc3\xa4 osasta l\xc3\xa4htien.\n_START_SECTION_\nVideopeli\n_START_PARAGRAPH_\nTaikaviitta 2000 -sarjan pohjalta on tehty my\xc3\xb6s videopeli Disney\xe2\x80\x99s PK: Out of the Shadows, joka on julkaistu my\xc3\xb6s suomessa PlayStation 2- ja Nintendo GameCube -konsoleille.'